D ô v o d o v á  s p r á v a

A. Všeobecná časť
	
Cieľom vládneho návrhu zákona je 
- prijať niektoré opatrenia, ktoré v súlade s Programovým vyhlásením vlády Slovenskej republiky budú pôsobiť na zabezpečenie finančnej stability priebežne financovaného systému, 
- zaviesť do súčasnej právnej úpravy starobného dôchodkového sporenia prvok dobrovoľnosti tak, aby jeho existencia nenarušila stabilitu priebežne financovaného systému a riešiť situáciu sporiteľov v II. pilieri, pre ktorých je toto sporenie nevýhodné. 
	V čl. I sa navrhujú zmeny a doplnenia zákona o sociálnom poistení, ktorých účelom je v súlade s Programovým vyhlásením vlády Slovenskej republiky  prispieť k zreformovaniu systému dôchodkového poistenia s cieľom dosiahnuť vytvorenie spravodlivého dôchodkového systému, ktorý bude udržateľný a financovateľný v meniacich sa ekonomických podmienkach s väčšou mierou solidarity. Týmito zásadnými zmenami  sú najmä
-	predĺženie obdobia dôchodkového poistenia na nárok na starobný dôchodok a predčasný starobný dôchodok z 10 rokov na 15 rokov,
-	sprísnenie právnej úpravy nároku na predčasný starobný dôchodok, ktoré spočíva v umožnení jeho priznania najskôr dva roky pred  dovŕšením dôchodkového veku a v podmienení  jeho priznania skončením výkonu zárobkovej činnosti,
-	zrušenie  právnej  úpravy poskytovania invalidného dôchodku len do dovŕšenia dôchodkového veku jeho poberateľa, ktorá bola prijatá zákonom č. 310/2006 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov, a ktorá mala nadobudnúť účinnosť od  1. januára 2008, s cieľom  v zásade zachovať v súčasnosti účinnú právnu úpravu poskytovania invalidných dôchodkov aj po dovŕšení dôchodkového veku ich poberateľov,
-	zrušenie platenia poistného na starobné poistenie Sociálnou poisťovňou zo základného fondu invalidného poistenia do základného fondu starobného poistenia za poberateľov invalidného dôchodku so zachovaním ochrany pre poberateľov invalidného dôchodku, ktorá spočíva v zachovaní sumy vyplácaného invalidného dôchodku aj po dovŕšení dôchodkového veku a v ustanovení zásady, že suma starobného dôchodku alebo predčasného starobného dôchodku nesmie byť určená z nižších zárobkov, než z ktorých bola určená suma invalidného dôchodku,
-	zvýšenie maximálnych vymeriavacích základov na platenie poistného na dôchodkové  poistenie, poistenie v nezamestnanosti a poistného do rezervného fondu solidarity na 4 násobok priemernej mzdy v hospodárstve Slovenskej republiky so zachovaním súčasných obmedzení na určenie sumy dávok sociálneho poistenia s cieľom posilnenia sociálnej solidarity vyššie príjmových osôb na financovaní fondov Sociálnej poisťovne,
-	zavedenie pasívneho prístupu k informácii o zmenách stavu individuálneho účtu poistenca,
-	predĺženie obdobia na platenie poistného na úrazové poistenie v jednotnej sadzbe vo výške 0,8 % do roku 2009,
-	predĺženie obdobia, počas ktorého je možné použitie finančných prostriedkov prebytkového základného fondu na poskytnutie finančnej výpomoci do deficitného  základného fondu,
-	odpustenie penále za obdobie pred 1. januárom 2007 v prípadoch, ak dlžné poistné a dlžné príspevky na starobné dôchodkové sporenie fyzické osoby alebo právnické osoby zaplatia najneskôr do 31. januára 2008.
Vyššie uvedené opatrenia sa navrhujú z vážnych  dôvodov všeobecného záujmu, ktorým je zabezpečenie udržania finančnej stability priebežne financovaného systému, čím  by mal byť naplnený princíp legitimity navrhovanej právnej úpravy uplatňovaný v doterajšej rozhodovacej činnosti Ústavného súdu Slovenskej republiky. 
Okrem uvedených zásadných zmien sa v čl. I navrhujú aj tieto ďalšie zmeny a doplnenia zákona o sociálnom  poistení, ktoré vyplynuli z poznatkov aplikačnej praxe a z potreby zosúladenia s inými právnymi predpismi:
- v nadväznosti na zmenu vysokoškolského zákona sa z okruhu zamestnancov vylučujú doktorandi,
- v nadväznosti na novelu zákona o kolektívnom vyjednávaní sa upravuje režim prerušenia povinného poistenia pri účasti zamestnanca na štrajku,
- sledovanie podmienky zaplateného poistného na nemocenské poistenie povinne nemocensky poistenej samostatne zárobkovo činnej osobe a dobrovoľne nemocensky poistenej osobe najviac za obdobie posledných desať rokov predchádzajúcich mesiacu, v ktorom vznikol dôvod na poskytnutie nemocenskej dávky,
- vylúčenie vzniku ochrannej lehoty v nemocenskom poistení  pri zániku nemocenského poistenia z dôvodu jeho prerušenia,
- vznik nároku na ošetrovné, ak osoba, ktorá sa inak o dieťa stará, bola prijatá do ústavnej starostlivosti zdravotníckeho zariadenia z akéhokoľvek dôvodu, nielen v súvislosti s pôrodom,
- nová právna úprava pohľadávok Sociálnej poisťovne.
V čl. II sa navrhuje vypustenie osobitnej právnej úpravy nárokov zamestnancov z nemocenského a sociálneho zabezpečenia zo zákona o kolektívnom vyjednávaní z dôvodu, že nároky zamestnancov z nemocenského poistenia a dôchodkového poistenia v súvislosti so štrajkom a v súvislosti s uplatnením výluky, sú vo všeobecnosti upravené v zákone o sociálnom poistení.
V čl. III sa navrhujú v zákone o náhrade príjmu pri dočasnej pracovnej neschopnosti zamestnanca legislatívno-technické úpravy súvisiace s profesionalizáciou armády.
	V čl. IV sa navrhujú v súlade s Programovým vyhlásením vlády Slovenskej republiky tieto zmeny a doplnenia zákona o starobnom dôchodkovom sporení: 
- riešenie situácie sporiteľov, pre ktorých je starobné dôchodkové sporenie nevýhodné a ktorým sa umožňuje návrat výlučne do systému dôchodkového poistenia za ustanovených podmienok a vo vymedzenom časovom období,  
- umožnenie vstupu do systému starobného dôchodkového sporenia vo vymedzenom časovom období pre fyzické osoby, ktoré pred 1. januárom 2005 boli poistencami Sociálnej poisťovne a do 30. júna 2006 sa nerozhodli byť zúčastnené na starobnom dôchodkovom sporení, 
- vylúčenie z okruhu fyzických osôb podliehajúcich povinnej účasti na starobnom dôchodkovom sporení fyzické osoby, ktoré nevykonávajú zárobkovú činnosť a za ktoré z dôvodu riadnej starostlivosti o dieťa alebo z dôvodu opatrovania osoby s ťažkým zdravotným postihnutím platí príspevky na starobné dôchodkové sporenie štát,
- vylúčenie z okruhu fyzických osôb podliehajúcich povinnej účasti na starobnom dôchodkovom sporení fyzické osoby, ktoré v súčasnosti podliehajú tejto účasti výlučne z dôvodu poberania invalidného dôchodku a za ktoré príspevky na starobné dôchodkové sporenie platí Sociálna poisťovňa zo základného fondu invalidného poistenia,
- zvýšenie ochrany majetku v dôchodkových fondoch a zvýšenie bezpečnosti investícii prostredníctvom podrobnej úpravy riadenia rizík a minimalizácie možností vzniknutý konfliktu záujmov.
Vyššie uvedené opatrenia týkajúce sa zúženia okruhu fyzických osôb, ktoré v súčasnosti podliehajú povinnej účasti na starobnom dôchodkovom sporení, sa navrhujú z vážnych  dôvodov všeobecného záujmu, ktorým je zabezpečenie udržania finančnej stability priebežne financovaného systému, čím by mal byť naplnený princíp legitimity navrhovanej právnej úpravy uplatňovaný v doterajšej rozhodovacej činnosti Ústavného súdu Slovenskej republiky.  Dôsledky vylúčenia týchto fyzických osôb z povinnej účasti na starobnom dôchodkovom sporení sú kompenzované v zákone o sociálnom poistení tým, že obdobie, počas ktorého neboli zúčastnené na starobnom dôchodkovom sporení z dôvodu starostlivosti o dieťa, opatrovania osoby s ťažkým zdravotným postihnutím alebo poberania invalidného dôchodku, sa v plnom rozsahu zohľadní pri určovaní sumy starobného dôchodku alebo predčasného starobného dôchodku  z dôchodkového poistenia.
Okrem uvedených zásadných zmien sa v čl. IV navrhujú aj tieto ďalšie zmeny a doplnenia zákona o starobnom dôchodkovom sporení, ktoré vyplynuli z poznatkov aplikačnej praxe a z potreby zosúladenia s inými právnymi predpismi:
- postup pri vyplácaní majetku po zomretom sporiteľovi alebo po zomretom poberateľovi starobného (predčasného starobného) dôchodku ako disponibilného prebytku,
- spresnenie pravidiel určovania dôchodkovej správcovskej spoločnosti Sociálnou poisťovňou fyzickým osobám, ktoré sú povinne zúčastnené na starobnom dôchodkovom sporení a v určenej lehote neuzatvorili zmluvu o starobnom dôchodkovom sporení,
- spresnenie postupu prevodu majetku sporiteľa pri jeho prestupe do inej dôchodkovej správcovskej spoločnosti a pri jeho prestupe do iného dôchodkového fondu spravovaného tou istou dôchodkovou správcovskou spoločnosťou a spresnenie pravidiel zániku osobného dôchodkového účtu,
- zosúladenie vymeriavacieho základu na platenie príspevkov na starobné dôchodkové sporenie s vymeriavacím základom na platenie poistného na sociálne poistenie; v súvislosti s posilnením sociálnej solidarity vyššie príjmových osôb v sociálnom poistení ako verejnoprávnom systéme navrhovaným zrušením maximálneho vymeriavacieho základu sa týmto osobám umožňuje získať vyšší dôchodok zo starobného dôchodkového sporenia.
            V čl. V sa ako zásadná zmena navrhuje:
- zvýšenie ochrany majetku v doplnkových dôchodkových fondoch a zvýšenie bezpečnosti investícii prostredníctvom podrobnej úpravy riadenia rizík a minimalizácie možností vzniku konfliktu záujmov.   
Ďalej sa v zákone o doplnkovom dôchodkovom sporení navrhuje rozšírenie povinnej účasti vybratých skupín zamestnancov na doplnkovom dôchodkovom sporení o kategóriu hudobných umelcov – hráčov na dychové nástroje a aby dohľadu vykonávanom Národnou bankou Slovenska nepodliehalo v doplnkovom dôchodkovom sporení plnenie povinností zamestnávateľa uzatvoriť zamestnávateľskú zmluvu a platiť a odvádzať príspevky na doplnkové dôchodkové sporenie za taxatívne určený okruh zamestnancov. Táto zmena sa navrhuje z dôvodu, že v čl. VI, ktorým sa dopĺňa zákon o inšpekcii práce, sa rozširuje inšpekcia práce vykonávaná inšpektorátmi práce aj o plnenie týchto povinností zamestnávateľa v doplnkovom dôchodkovom sporení.            
            Vládny návrh zákona je v súlade s Ústavou Slovenskej republiky a medzinárodnými dohovormi, ktorými je Slovenská republika viazaná.
            Dopad vládneho návrhu zákona na štátny rozpočet, na rozpočet Sociálnej poisťovne a na rozpočty obcí a rozpočty vyšších územných celkov je uvedený v Doložke finančných, ekonomických, environmentálnych vplyvov a vplyvov na zamestnanosť a podnikateľské prostredie. 

  

Doložka zlučiteľnosti
návrhu právneho predpisu s právom Európskych spoločenstiev a Európskej únie

1. Predkladateľ návrhu právneho predpisu:	vláda Slovenskej republiky
2. Názov návrhu právneho predpisu:  vládny návrh zákona, ktorým sa mení a dopĺňa zákon              č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov 
3. Problematika návrhu právneho predpisu:
    a) - je upravená v primárnom práve Európskych spoločenstiev, a to vo viacerých článkoch  zmluvy o založení Európskeho spoločenstva v platnom znení; v rámci Spoločenstva sa v oblasti upravenej návrhom zákona uplatňuje tzv. globálny prístup, ktorého cieľom nie je zosúladenie systémov sociálneho zabezpečenia členských štátov, ale  dosiahnutie efektívnej koordinácie týchto systémov.
         Návrh zákona plne rešpektuje štyri všeobecné právne zásady, ktorými sú aplikácia jedného zákonodarstva, rovnosť zaobchádzania, zachovanie získaných práv a  spočítanie období poistenia.
         - je upravená v sekundárnom práve Európskych spoločenstiev, a to 
        a1. problematika návrhu zákona v čl. I je upravená v sekundárnom práve Európskych spoločenstiev v
-  Nariadení Rady (EHS) č. 1408/71 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov, ktorí sa pohybujú  v rámci Spoločenstva, v platnom znení,
-  Nariadení Rady (EHS) č. 574/72, ktorým sa stanovuje postup pri vykonávaní nariadenia (EHS) č. 1408/71 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov, ktorí sa pohybujú v rámci Spoločenstva, v platnom znení, 
- Nariadení Európskeho parlamentu a Rady 883/2004 z 29. apríla 2004 o koordinácii systémov sociálneho zabezpečenia,
-	Smernici Rady 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením,
-	Smernici Rady 2000/43/ES z 29. júna 2000, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod,
-	Smernici Rady 80/987/EHS z 20. októbra 1980 o ochrane zamestnancov v prípade platobnej neschopnosti ich zamestnávateľov v znení Smernice Rady 87/164/EHS, v znení Smernice Európskeho parlamentu a Rady 2002/74/ES z 23. septembra 2002,
-	Smernici Rady 86/613/EHS z 11. decembra 1986 o uplatňovaní zásady rovnakého zaobchádzania s mužmi a ženami vykonávajúcimi činnosť ako samostatne zárobkovo činné osoby vrátane činnosti v poľnohospodárstve a o ochrane samostatne zárobkovo činných žien počas tehotenstva a materstva,
-	Smernici Rady 97/80/ES z 15. decembra 1997 o dôkaznom bremene v prípadoch diskriminácie na základe pohlavia v znení Smernice Rady 98/52/ES,
        a2. problematika návrhu zákona v čl. IV je upravená v sekundárnom práve Európskych spoločenstiev v
-  Nariadení Rady (EHS) č. 1408/71 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov, ktorí sa pohybujú v rámci Spoločenstva, v platnom znení,
-  Nariadení Rady (EHS)  č. 574/72, ktorým sa stanovuje postup pri vykonávaní nariadenia (EHS) č. 1408/71 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov, ktorí sa pohybujú v rámci Spoločenstva, v platnom znení,
- Nariadení Európskeho parlamentu a Rady 883/2004 z 29. apríla 2004 o koordinácii systémov sociálneho zabezpečenia,
-	Smernici Rady 86/613/EHS z 11. decembra 1986 o uplatňovaní zásady rovnakého zaobchádzania s mužmi a ženami vykonávajúcimi činnosť ako samostatne zárobkovo činné osoby vrátane činnosti v poľnohospodárstve a o ochrane samostatne zárobkovo činných žien počas tehotenstva a materstva,
-	 Smernici Rady 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením,
- Smernici Rady 2000/43/ES z 29. júna 2000, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod,
- Smernici Európskeho parlamentu a Rady č. 2002/83 z 5. novembra 2002 o životnom poistení,
a3. problematika návrhu zákona v čl. V je upravená v sekundárnom práve Európskych spoločenstiev v 
-	Smernici Rady 86/378/EHS o vykonávaní zásady rovnakého zaobchádzania s mužmi a ženami v zamestnaneckých systémoch sociálneho zabezpečenia v znení smernice Rady 96/97/ES,
-	 Smernici Rady 98/49/ES o zabezpečení doplnkových dôchodkových práv zamestnaných a samostatne zárobkovo činných osôb pohybujúcich sa v rámci Spoločenstva,
-	Smernici Rady 2000/43/ES z 29. júna 2000, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod,
             	- Smernici Európskeho parlamentu a Rady 2003/41/ES o činnostiach a dohľade nad inštitúciami zamestnaneckého dôchodkového zabezpečenia,
   b)  - nie je upravená v primárnom práve Európskej únie,
        - nie je upravená v sekundárnom práve Európskej únie, 
   c) - je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev, a to vo vzťahu k problematike návrhu zákona v čl. I v
-	 rozsudku ESD C-34/02 Sante Pasguini gegen Istituto Nazionale della Previdenza Sociale (INP),
-	rozsudku ESD C-92/02 Nina Kristiansen gegen Rijksdienst voor Arbeidsvoorziening,
-	rozsudku ESD C-160/01 Karin Mau,
4. Záväzky Slovenskej republiky vo vzťahu k Európskym spoločenstvám a Európskej únii:
    a) identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii:
         - pre Slovenskú republiku vyplývajú záväzky z čl. 53 Aktu o podmienkach pristúpenia,
    b) identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii:
         - vo vzťahu k návrhu zákona nie sú upravené prechodné obdobia vyplývajúce z Aktu o podmienkach pristúpenia,
   c) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca:
         - návrhom zákona sa nepreberá smernica ani rámcové rozhodnutie,
  d) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení: 
        - uvedené konanie proti Slovenskej republike nebolo začaté,
   e) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia:
         - návrhom zákona sa nepreberá smernica ani rámcové rozhodnutie,
5. Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie: úplný
6. Gestor a spolupracujúce rezorty (podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov a podľa návrhu na určenie zodpovednosti ministerstiev a ostatných ústredných orgánov štátnej správy za aplikáciu a prijatie opatrení na vnútroštátnej úrovni k nariadeniam a rozhodnutiam Európskych spoločenstiev): Ministerstvo práce, sociálnych vecí a rodiny Slovenskej republiky

	
B. Osobitná časť
K čl. I
K bodom 1 a 3
	V nadväznosti na novelu vysokoškolského zákona, podľa ktorej doktorand v dennej forme doktorandského štúdia prestáva byť v postavení zamestnanca, sa na účely zákona o sociálnom poistení navrhuje vypustenie tejto skupiny fyzických osôb z okruhu zamestnancov a z okruhu zamestnávateľov vypustenie  právnickej osoby, v ktorej sa vykonáva denná forma doktorandského štúdia.
K bodu 2
Ide o zmenu terminológie „iných prospešných prác“ v zákone č. 475/2005 Z. z. o výkone trestu odňatia slobody a o zmene a doplnení niektorých zákonov.
K bodom 4, 11, 12, 18, 27 a 32 
	Ide o legislatívno-technickú úpravu v súvislosti s vypustením doktorandov z osobného rozsahu  zamestnancov.
K bodu 5
	Navrhuje sa, aby z dôvodu výkonu zárobkovej činnosti povinnému nemocenskému poisteniu podliehali aj zamestnanci a samostatne zárobkovo činné osoby, ktorým bol priznaný starobný dôchodok alebo invalidný dôchodok z dôvodu poklesu schopnosti vykonávať zárobkovú činnosť o viac ako 70 %. Vzhľadom na to, že od 1. januára 2008 sa navrhuje vylúčenie súbehu  poberania predčasného starobného dôchodku a výkonu zárobkovej činnosti, je toto ustanovenie vo vzťahu k poberateľom predčasného starobného dôchodku bezpredmetné.
K bodu 6
Vzhľadom na to, že sa navrhuje, aby povinnému nemocenskému poisteniu opätovne podliehali aj poberatelia starobného dôchodku a invalidného dôchodku z dôvodu poklesu schopnosti vykonávať zárobkovú činnosť o viac ako 70 %, navrhuje sa, aby povinnému dôchodkovému poisteniu podliehali zamestnanci a samostatne zárobkovo činné osoby, ktorí podliehajú  povinnému nemocenskému poisteniu.
K bodu 7
	Navrhuje sa, aby povinnému dôchodkovému poisteniu na účely starobného poistenia nepodliehali tie fyzické osoby, ktoré tomuto poisteniu v súčasnosti podliehajú výlučne z dôvodu poberania invalidného dôchodku. S touto navrhovanou úpravou súvisí aj navrhované zrušenie platenia poistného na starobné poistenie Sociálnou poisťovňou zo základného fondu invalidného poistenia do základného fondu starobného poistenia za poberateľov invalidného dôchodku. Dôsledkom takéhoto „transféru“ poistného je umelé zvyšovanie sumy starobného dôchodku, pretože pri určovaní sumy starobného dôchodku poistencovi, ktorý poberal invalidný dôchodok sa zárobky, ktoré poberal popri poberaní invalidného dôchodku, zvýšia o zárobky, ktoré dosahoval ako zdravý poistenec pred vznikom invalidity a z ktorých sa určila suma invalidného dôchodku. To znamená, že pri určení sumy starobného dôchodku sa za každý mesiac transféru zohľadňujú dva zárobky, ako keby tento poberateľ invalidného dôchodku vykonával dve zárobkové činnosti, ale v skutočnosti  vykonával len jednu zárobkovú činnosť. Dôsledkom transféru je pozitívna deformácia výšky starobného dôchodku, pretože dvaja poistenci, ktorí vykonávali zárobkovú činnosť so zárobkami v rovnakej výške, budú mať rôznu výšku starobného dôchodku, t.j. poistenec, ktorý poberal invalidný dôchodok bude mať starobný dôchodok vyšší ako poistenec, ktorý nepoberal invalidný dôchodok.  
K bodom 8 a 10
Navrhuje sa vypustenie poznámok pod čiarou k odkazom, ktoré nie sú v texte zákona 
zavedené.
K bodom 9 a 15
	Navrhuje sa z dobrovoľného dôchodkového poistenia vylúčiť fyzickú osobu, ktorej bol  priznaný predčasný starobný dôchodok. Táto právna úprava sa navrhuje z dôvodu novo  navrhovaných podmienok nároku na predčasný starobný dôchodok, najmä podmienením jeho priznania skončením výkonu zárobkovej činnosti a možnosťou jeho priznania najviac dva roky pred dovŕšením dôchodkového veku.  V súvislosti s týmito novo navrhovanými podmienkami nároku sa zásadne mení charakter predčasného starobného dôchodku, ktorého účelom je nahradiť príjem zo zárobkovej činnosti, ku ktorého strate dochádza u poistenca, ktorý je blízko dôchodkovému veku.  Jeho účelom je teda zabezpečiť poistenca, ktorý nemá žiadny príjem a je odkázaný na tento dôchodok. Tento účel by však bol popretý, ak by sa umožnilo jeho poberateľovi zvyšovanie predčasného starobného dôchodku platením poistného v rámci dobrovoľného dôchodkového poistenia.
K bodu 13
Navrhuje sa, aby povinné nemocenské poistenie, povinné dôchodkové poistenie a povinné poistenie v nezamestnanosti fyzickej osoby vo výkone väzby a fyzickej osoby vo výkone trestu odňatia slobody zaniklo dňom, v ktorom naposledy  pracovali, t.j. aby toto poistenie už netrvalo v deň vyradenia z práce.

K bodu 14
Ide o legislatívno-technickú úpravu v súvislosti s novo navrhovanou úpravou vymeriavacieho základu v bode 95.
K bodu 16
Z právnej úpravy prerušenia povinného nemocenského poistenia, povinného  dôchodkového poistenia a povinného poistenia v nezamestnanosti zamestnanca sa navrhuje vypustenie úpravy odkazujúcej na osobitný právny predpis z dôvodu jej nahradenia úpravou navrhovanou v bode 17.
K bodu 17
Navrhuje sa právna úprava neprerušovania povinných poistení zamestnanca z dôvodu jeho účasti na štrajku, ktorá sa považuje za ospravedlnenú neprítomnosť zamestnanca v práci, a to z dôvodu vypustenia právnej úpravy nárokov z nemocenského a sociálneho zabezpečenia ustanovenej v § 24 zákona č. 2/1991 Zb. o kolektívnom vyjednávaní v znení neskorších predpisov.
K bodom 19 až 21
	Na základe poznatkov získaných z aplikačnej praxe sa navrhuje, aby u povinne nemocensky poistenej samostatne zárobkovo činnej osoby a dobrovoľne nemocensky poistenej osoby bol nárok na nemocenské dávky podmienený splnením  podmienky zaplateného poistného za obdobie najviac desiatich rokov a nie za celé obdobie nemocenského poistenia povinne nemocensky poistenej samostatne zárobkovo činnej osoby a dobrovoľne nemocensky poistenej  osoby, čo je administratívne veľmi náročné. Zásada sledovania zaplatenia poistného za desaťročné obdobie je v súlade s právom Sociálnej poisťovne predpísať poistné za obdobie, počas ktorého sa toto právo  nepremlčuje. V záujme prehľadnosti sa všeobecné podmienky nároku upravili v § 31 osobitne, ak nárok vznikol počas trvania poistenia (ods. 1) a osobitne, ak nárok vznikol až v období po zániku nemocenského poistenia, buď počas poberania nemocenskej dávky alebo v ochrannej lehote (ods. 3).
K bodu 22
V nadväznosti na skúsenosti získané z aplikačnej praxe sa navrhuje vylúčenie vzniku ochrannej lehoty pri prerušení povinného nemocenského poistenia z dôvodov uvedených v   § 26 zákona.

K bodu 23
Navrhuje sa vypustenie odkazu na zrušený právny predpis a poznámky pod čiarou k tomuto odkazu.
K bodu 24
Vzhľadom na to, že dobrovoľne nemocensky poistená osoba má nárok na nemocenské, ak splnila podmienku najmenej 270 dní poistenia výlučne z dobrovoľného nemocenského poistenia navrhuje sa vypustenie druhej vety pre nadbytočnosť.
K bodu 25
	Navrhuje sa, aby poistenec mal nárok na ošetrovné v prípade starostlivosti o dieťa do desiatich rokov veku, ak fyzická osoba, ktorá sa inak o dieťa stará bola prijatá do ústavnej starostlivosti nielen v súvislosti s pôrodom ale aj z dôvodu akejkoľvek inej hospitalizácie.
K bodom 26 a 31
Ak poistenec nemal v rozhodujúcom období vymeriavací základ na platenie poistného na nemocenské poistenie alebo ak dôvod na poskytnutie  nemocenskej dávky vznikol v deň vzniku nemocenského poistenia, výška dávky sa určí z pravdepodobného denného vymeriavacieho základu a túto skutočnosť je potrebné premietnuť aj do ustanovenia, ktoré upravuje percentuálnu výšku  ošetrovného a materského.
K bodu 28    
Vzhľadom na to, že podmienka získania najmenej 270 dní poistenia na nárok na materské sa sleduje samostatne z poistenia zamestnanca, samostatne zárobkovo činnej osoby a dobrovoľne nemocensky poistenej osoby navrhuje sa vypustenie druhej vety pre nadbytočnosť.
K bodu 29    
Navrhuje sa, aby podmienka získania najmenej 270 dní poistenia na nárok na materské, ktorá sa sleduje osobitne z poistenia zamestnanca, osobitne z poistenia samostatne zárobkovo činnej osoby a osobitne z poistenia dobrovoľne nemocensky poistenej osoby, vzťahovala sa aj na iného poistenca, ktorý prevzal dieťa do starostlivosti. Súčasne navrhuje sa vypustenie tretej vety pre nadbytočnosť.
K bodu 30    
V prípade dohody medzi otcom a matkou dieťaťa, otcovi vzniká nárok na materské (pri splnení aj ostatných podmienok nároku) po uplynutí šiestich týždňov odo dňa pôrodu bez ohľadu na to, či si matka nárok na materské uplatnila alebo nie.
K bodu 33
Navrhuje sa spresnenie situácií, v ktorých sa nemocenská dávka určuje z pravdepodobného denného vymeriavacieho základu.
K bodu 34
 Navrhuje sa, aby pri nároku na nemocenské dávky z viacerých poistení,  bol úhrn denných vymeriavacích základov na určenie výšky nemocenských dávok obmedzený maximálnou sumou denného vymeriavacieho základu.
K bodu 35
Navrhuje sa vypustenie osobitnej právnej úpravy poskytovania nemocenských dávok z dôvodu jej neaktuálnosti.
K bodu 36
	V súvislosti s navrhovaným vylúčením fyzických osôb, ktorým sa vypláca invalidný dôchodok, z osobného rozsahu dôchodkového poistenia, ktorému  podliehajú do                 31. decembra 2007 výlučne z dôvodu poberania invalidného dôchodku, navrhuje sa s uplatnením princípu solidarity považovať na účely získavania nárokov na dôchodkové dávky ako obdobie dôchodkového poistenia aj obdobie poberania invalidného dôchodku z dôvodu poklesu schopnosti vykonávať zárobkovú činnosť o viac ako 70 % priznaného a vyplácaného Sociálnou poisťovňou.
K bodu 37
	Navrhuje sa ustanoviť výšku osobného mzdového bodu za obdobie poberania invalidného dôchodku, ktoré  sa považuje za obdobie dôchodkového poistenia rovnako ako v § 255 ods. 3.
K bodom 38 a 39
	Pri výpočte priemerného osobného mzdového bodu sa navrhuje súčet osobných mzdových bodov deliť len tým  počtom kalendárnych rokov rozhodujúceho obdobia, za ktoré bolo možné určiť osobné mzdové body.
K bodu 40
	Jednou zo základných podmienok nároku na starobný dôchodok a predčasný starobný dôchodok je získanie potrebného počtu rokov dôchodkového poistenia, ktorý od     1. januára 2004 bol znížený z 25 rokov na 10 rokov. Vo všeobecnosti možno konštatovať, že priemerný počet rokov obdobia dôchodkového poistenia žiadateľa o starobný dôchodok alebo o predčasný starobný dôchodok vysoko prevyšuje tento minimálny počet rokov obdobia dôchodkového poistenia (v roku 2004 to bolo u mužov 42,4 roka a u žien 36,7 roka; v roku 2005 muži 42,9 a ženy 36,23 roka a v roku 2006 muži 40,4 a ženy 34 rokov. Priemerný počet rokov dôchodkového poistenia žiadateľa o starobný dôchodok bol v roku 2004 38,8 roka, v roku 2005 to bolo 38,3 a v roku 2006 35,8 roka). V praxi však môžu nastať situácie, že nárok na starobný dôchodok vznikne dovŕšením dôchodkového veku a získaním len 10 rokov poistenia, čím dochádza k situáciám, že výška starobného dôchodku je veľmi nízka. Zvýšenie  počtu rokov dôchodkového poistenia z 10 na 15 rokov  sa preto navrhuje za účelom ochrany poistencov, čo prakticky, v porovnaní so súčasnou právnou úpravou, znamená zvýšenie takto vzniknutého minimálneho nároku o 50 %.
K bodu 41     
Navrhuje sa, aby sa starobný dôchodok z prvého piliera nekrátil o jednu polovicu za obdobie starobného dôchodkového sporenia získaného počas čerpania materského.
K bodu 42
Navrhuje sa, aby na účely zvyšovania starobného dôchodku za obdobie dôchodkového poistenia získané po vzniku nároku na tento dôchodok bez jeho poberania sa prihliadalo len na obdobia, za ktoré sa platí poistné na dôchodkové poistenie a v súvislosti s navrhovaným odstránením maximálneho vymeriavacieho základu sa navrhuje určenie maximálnej hodnoty osobného mzdového bodu na určenie sumy starobného dôchodku za obdobie dôchodkového poistenia získané po vzniku nároku na starobný dôchodok najviac v hodnote 3.
K bodu 43
	Rozširujú sa podmienky nároku na predčasný starobný dôchodok, ktorý bol do systému sociálneho poistenia zavedený od 1. januára 2004, pričom jeho účelom bolo umožnenie skoršieho odchodu do dôchodku osobám blízko dôchodkového veku a sú ťažko uplatniteľné na trhu práce. Prax ukázala, že tento účel naplnený nebol a vo väčšine  prípadov sa predčasný starobný dôchodok  stal atraktívnou alternatívou zabezpečenia príjmu k príjmu dosahovanému z výkonu zárobkovej činnosti. Súčasne s takouto praxou sa výrazne eliminovali účinky  významného reformného kroku, a to predĺženia dôchodkového veku, čo  negatívne ovplyvňuje   hospodárenie  Sociálnej poisťovne. Navrhuje sa zásadná zmena podmienok nároku na tento dôchodok s cieľom zásadne zmeniť aj charakter tohto dôchodku tak, aby plnil funkciu náhrady príjmu zo zárobkovej činnosti, ku ktorého strate dochádza u poistenca vo veku blízko dôchodkovému veku. Z týchto dôvodov sa navrhuje umožniť priznať tento dôchodok najskôr dva roky pred dovŕšením dôchodkového veku a jeho priznanie podmieniť aj skončením výkonu zárobkovej činnosti. Výkon zárobkovej činnosti po priznaní predčasného starobného dôchodku bude skutočnosťou, v dôsledku ktorej sa zastaví výplata tohto dôchodku. Súčasne sa zachováva právna úprava, podľa ktorej obdobie nevyplácania predčasného starobného dôchodku počas výkonu zárobkovej činnosti sa zohľadní v sume predčasného starobného dôchodku jeho prepočítaním po skončení výkonu zárobkovej činnosti. V nadväznosti na skúsenosti získané z aplikačnej praxe sa navrhuje zrušenie nekrátenia sumy predčasného starobného dôchodku za obdobie vzdania sa dávky v nezamestnanosti.
K bodu 44
V záujme právnej čistoty sa jednoznačne definuje, že predčasný starobný dôchodok dovŕšením dôchodkového veku poistenca stáva sa starobným dôchodkom.
K bodom 45 a 47
	Podľa právnej úpravy, ktorá podľa zákona č. 310/2006 Z. z. mala nadobudnúť účinnosť od 1. januára 2008, jednou z podmienok nároku na invalidný dôchodok je nedovŕšenie dôchodkového veku a skutočnosťou podmieňujúcou zánik nároku na invalidný dôchodok malo byť dovŕšenie  dôchodkového veku a priznanie predčasného starobného dôchodku. Vzhľadom na možné negatívne dopady tejto právnej úpravy na niektoré skupiny poistencov, navrhuje sa zachovanie v súčasnosti účinnej právnej úpravy, podľa ktorej  jednou z podmienok nároku na invalidný dôchodok je nesplnenie podmienok nároku na starobný dôchodok. 
K bodu 46
	V nadväznosti na vylúčenie doktorandov v dennej forme štúdia z okruhu zamestnancov sa navrhuje ich ochrana v prípade vzniku invalidity počas tohto štúdia.
K bodom 48 až 50
	Pre ďalšie trvanie alebo obnovenie nároku na výplatu pozostalostného dôchodku, t.j. vdovského dôchodku a vdoveckého dôchodku po uplynutí jedného roka od smrti poistenca sa navrhuje nezohľadňovať výchovu detí z dôvodu, že táto skutočnosť je zohľadňovaná pre nárok  a určenie sumy  priameho dôchodku, t.j. starobného dôchodku, predčasného starobného dôchodku alebo invalidného dôchodku. 
K bodom 51, 53 a 57
	Vypustenie sa navrhuje z dôvodu nadbytočnosti.
K bodom 52  a 58  
	Navrhuje sa, aby suma vdovského dôchodku, vdoveckého dôchodku a sirotského dôchodku po poistencovi, ktorý zomrel po priznaní predčasného starobného dôchodku, sa určovala vždy z predčasného starobného dôchodku, a nie aj z fiktívneho invalidného dôchodku, t.j. z invalidného dôchodku, na ktorý by mal nárok v čase smrti. Táto právna úprava sa navrhuje z dôvodu, že podľa § 70 ods. 1 zákona o sociálnom poistení je vylúčený vznik nároku na invalidný dôchodok poistencovi, ktorému bol priznaný predčasný starobný dôchodok a preto nie je odôvodnené, aby suma vdovského dôchodku, vdoveckého dôchodku a sirotského dôchodku sa určovala aj z fiktívneho invalidného dôchodku poberateľa predčasného starobného dôchodku.
K bodu 54
	Ide o legislatívno-technickú úpravu.
K bodu 55
	Z dôvodu, aby nedochádzalo k poklesu sumy sirotského dôchodku za obdobie, keď netrvá nezaopatrenosť dieťaťa, sa navrhuje, aby v období, keď dieťa nie je nezaopatreným dieťaťom, nedochádzalo k zániku nároku na sirotský dôchodok ale len k zániku nároku na jeho výplatu.
K bodu 56
	V súvislosti s možnosťou obnovenia nároku na výplatu sirotského dôchodku, napr. v prípade pokračovania v štúdiu po jeho prerušení, deklaruje sa zánik nároku na sirotský dôchodok dovŕšením 26. roku veku dieťaťa aj v prípade, že dieťa neukončilo do tohto veku štúdium.
K bodu 59
	Z dôvodu zachovania súčasnej právnej úpravy určovania sumy sirotského dôchodku sa navrhuje vypustenie právnej úpravy určovania jeho sumy, ktorá podľa zákona č. 310/2006 Z. z. mala nadobudnúť účinnosť od 1. januára 2008 a súvisí so zrušením poskytovania invalidného dôchodku len do dovŕšenia dôchodkového veku.
K bodu 60
	Na základe uplatnenia princípu solidarity sa navrhuje ochrana poistencov, ktorí v minulosti poberali alebo poberajú invalidný dôchodok, spočívajúca v tom, že suma starobného dôchodku alebo predčasného starobného dôchodku sa nebude určovať z nižšieho priemerného osobného mzdového bodu, než z ktorého bol určený invalidný dôchodok.
K bodu 61
	Ak nárok na starobný dôchodok, predčasný starobný dôchodok alebo invalidný dôchodok vznikol v období trvania dočasnej pracovnej neschopnosti, počas ktorej má poistenec nárok na náhradu príjmu pri dočasnej pracovnej neschopnosti zamestnanca alebo na nemocenské, nárok na výplatu dôchodku vznikne až po skončení výplaty náhrady príjmu pri dočasnej pracovnej neschopnosti zamestnanca alebo nemocenského.
K bodu 62
Navrhuje sa vypustenie poznámky pod čiarou k odkazu, ktorý nie je v texte zákona 
zavedený.
K bodom 63 až 65
	Navrhovanou úpravou sa zachováva ochrana poberateľa invalidného dôchodku  pri priznávaní starobného dôchodku alebo predčasného starobného dôchodku, ktorá spočíva v tom, že ak starobný dôchodok získaný zo starobného poistenia alebo predčasný starobný dôchodok bude nižší ako invalidný dôchodok, ponechá sa mu vyšší invalidný dôchodok.  Súčasne sa navrhuje spresnenie právnej úpravy súbehu priameho dôchodku a pozostalostného dôchodku.
K bodu 66
	V nadväznosti na § 80 navrhuje sa zvyšovanie dôchodku, ktorý sa nevypláca v období poskytovania náhrady príjmu pri dočasnej pracovnej neschopnosti zamestnanca alebo nemocenského.
K bodu 67
V prvej vete ide o legislatívno-technickú úpravu a v tretej vete zjednocuje sa spôsob určenia rozhodujúceho obdobia  na účely dávok úrazového poistenia s rozhodujúcim obdobím na účely nemocenských dávok.
K bodom 68 a 69
Pri novelizácii zákona o sociálnom poistení zákonom č. 310/2006 Z. z. sa pri vzniku pracovného úrazu úprava odseku 1 v § 84 nepremietla dôsledne vo vzťahu k chorobe z povolania. Tento nedostatok sa navrhuje odstrániť. 
K bodu 70
	Navrhuje sa, aby podmienkou nároku na úrazový príplatok bol nielen nárok na nemocenské, ale aj nárok na jeho výplatu z dôvodu, že za obdobie dočasnej pracovnej neschopnosti, počas ktorého zamestnanec porušil liečebný režim, je vylúčený len nárok na výplatu nemocenského a nárok na nemocenské trvá. Navrhovanou úpravou sa zabezpečí, aby sankcia ustanovená v nemocenskom poistení za porušenie liečebného režimu určeného lekárom, t.j. nevyplácanie nemocenského z dôvodu porušenia liečebného režimu určeného lekárom, plnila svoj účel.
K bodu 71
	Vzhľadom na novelu Zákonníka práce, účinnú od 1. septembra 2007, ktorým sa rozširujú možnosti výkonu prác vykonávaných na základe dohôd o prácach vykonávaných mimo pracovného pomeru sa novo definuje rozsah nárokov uvedených v § 102 ods. 1      písm. c).
K bodu 72
	Navrhuje sa, aby sa dávka garančného poistenia poskytovaná v sume príslušného nároku neznižovala o príspevok na doplnkové dôchodkové poistenie, ktoré platí zamestnanec, vzhľadom k dobrovoľnosti platenia týchto príspevkov a vzhľadom na skutočnosť, že ide o dávku poskytovanú v prípade platobnej neschopnosti zamestnávateľa.                                                      
K bodu 73
V súvislosti s navrhovaným zrušením maximálneho vymeriavacieho základu na platenie poistného na poistenie v nezamestnanosti novo sa upravuje maximálny vymeriavací základ na určenie výšky dávky v nezamestnanosti tak, aby jeho úroveň k 31. decembru 2007 bola zachovaná aj po 31. decembri 2007.
K bodu 74
	Navrhuje sa vypustenie právnej úpravy zániku nároku na nemocenskú dávku dňom priznania taxatívne určeného dôchodku za účelom dosiahnutia, aby poberateľom taxatívne určeného dôchodku, ktorým vznikne sociálna situácia podmieňujúca nárok na nemocenské dávky pri výkone zárobkovej činnosti, vznikol nárok na nemocenskú dávku pri splnení ustanovených podmienok.
K bodu 75
Navrhuje sa, aby výplata starobného dôchodku sa mohla na žiadosť jeho poberateľa zastaviť, čím sa okrem jeho zvýšenia popri súbežnom poberaní dôchodku umožní aj jeho výhodnejšie zvyšovanie bez poberania tohto dôchodku počas výkonu zárobkovej činnosti.
K bodu 76
V nadväznosti na nové podmienky nároku na predčasný starobný dôchodok sa navrhuje spôsob zúčtovania súm, vyplatených na predčasnom starobnom dôchodku za obdobie výkonu zárobkovej činnosti.
K bodom 77 a 80
Spresňuje sa okruh štátov, na ktoré sa predmetná právna úprava vzťahuje.

K bodu 78
	Navrhuje sa, aby počas preddavkovej výplaty dávky neplynula lehota  na rozhodnutie o nároku na dávku a jej sumu. Sociálna poisťovňa pristupuje k preddavkovej výplate dávky v prípadoch, keď z predložených dokladov je síce zrejmé, že nárok na dávku vznikol, ale tieto doklady nie sú kompletné na určenie sumy dávky.
K bodu 79
Navrhuje sa doplnenie právnej úpravy preddavkového vyplatenia dávky garančného poistenia a jej doplatenia vo vzťahu k plneniu povinností zamestnávateľa, predbežného správcu konkurznej podstaty alebo  správcu konkurznej podstaty v garančnom poistení,  ale aj vo vzťahu k povinnostiam, ktoré s účinnosťou od 1. júla 2007 sa predpokladá upraviť v Zákonníku práce.
K bodom 81 až 86
V nadväznosti na nové vymedzenie vecného rozsahu pohľadávok je potrebné tieto zmeny upraviť aj do ustanovení, ktoré obsahujú kompetenciu generálneho riaditeľa a dozornej rady. 
Dosiahnutie vysokoškolského vzdelania II. stupňa sa považuje sa dostatočné pre člena dozornej rady, preto sa upúšťa od  ďalšej podmienky zamerania tohto vzdelania.
Navrhuje sa, aby sa zasadnutie dozornej rady uskutočňovalo raz za dva mesiace, na rozdiel od súčasného stavu, kedy dozorná rada zasadá jedenkrát za mesiac. Na zvolanie zasadnutia dozornej rady v kratšom časovom intervale je v právnej úprave vytvorený dostatočný priestor, ktorý umožňuje zvolať predsedovi alebo ním poverenému podpredsedovi dozornej rady zasadnutie podľa potreby.
K bodu 87
	V súvislosti s tým, že invalidný dôchodok je možné priznať aj po dovŕšení dôchodkového veku poistencovi, ktorý ku dňu dovŕšenia dôchodkového veku nesplnil podmienky nároku na starobný dôchodok, navrhuje sa, aby poistné na invalidné poistenie neplatil dôchodkovo poistený poistenec až po priznaní starobného dôchodku.
K bodom 88 až 90
Navrhuje sa právna úprava platenia poistného Sociálnou poisťovňou, určenie sadzby poistného pre Sociálnu poisťovňu v súvislosti s úpravou navrhovanou v bode 8.
K bodu 91
Navrhuje sa aktualizácia odkazu č. 70  týkajúci sa úrazového poistenia.
K bodu 92
V súvislosti s navrhovaným zvýšením maximálneho vymeriavacieho základu na platenie poistného na dôchodkové poistenie, poistenie v nezamestnanosti a poistného do rezervného fondu solidarity,  s vypustením doktorandov v dennej forme doktorandského štúdia z osobného rozsahu zamestnancov a z dôvodu zabránenia viacerým legislatívno-technickým vstupom, ktoré by zneprehľadnili právnu úpravu vymeriavacích základov, navrhuje sa nové znenie celého § 138.
Navrhuje sa, aby samostatne zárobkovo činné osoby, ktoré majú oprávnenie na vykonávanie samostatnej zárobkovej činnosti a podliehajú povinnému nemocenskému poisteniu a dôchodkovému poisteniu, platili poistné zo skutočného vymeriavacieho základu v období, v ktorom súčasne vykonávajú činnosť zamestanca.
K bodu 93
Ide o legislatívno-technickú úpravu v súvislosti s § 138.
K bodu 94
Navrhuje sa vypustenie obdobia výkonu vojenskej služby z období, za ktoré je vylúčená povinnosť platiť poistné poistencom a zamestnávateľom, z dôvodu zániku povinnej vojenskej služby v ozbrojených silách.
K bodu 95
	Navrhuje sa vylúčiť povinnosť platiť poistné na nemocenské poistenie, dôchodkové poistenie a poistenie v nezamestnanosti zamestnancom a jeho zamestnávateľom za obdobie, počas ktorého sa zamestnanec zúčastnil štrajku v spore o uzavretie kolektívnej zmluvy a štrajku v súvislosti s uplatnením hospodárskych a sociálnych práv zamestnanca.
K bodu 96
Navrhuje sa vypustenie neaktuálneho odkazu na poznámku pod čiarou.
K bodom 97 až 107, 109 až 119
	Navrhuje sa nová právna úprava pohľadávok Sociálnej poisťovne s tým, že sa navrhuje rozšíriť rozsah pohľadávok, u ktorých bude možno využiť inštitút postúpenia a odpísania. Z dôvodu požiadaviek aplikačnej praxe sa navrhuje rozšíriť pojem pohľadávka tak, aby sa za ňu považovali aj dlžné sumy na dávkach sociálneho poistenia vyplatených neprávom alebo v nesprávnej sume, a na regrese. V súlade s uznesením vlády Slovenskej republiky č. 1018 zo 6. decembra 2006 sa určuje rozsah pohľadávok, ktoré možno postúpiť na právnickú osobu so 100 % majetkovou účasťou štátu tak, aby tento rozsah zahŕňal všetky pohľadávky Sociálnej poisťovne voči dlžníkom v konkurze a v likvidácii. Navrhuje sa, aby Sociálna poisťovňa odpísala pohľadávku, ak na základe právoplatného uznesenia súdu zanikla dlžníkovi povinnosť splatiť pohľadávku alebo ak z dôvodu vzniku iných skutočností neexistuje reálna ani právna možnosť vymoženia pohľadávky. Navrhuje sa, aby sa za vlastný majetok Sociálnej poisťovne nepovažovali pohľadávky podľa § 148 ods. 1.                  V ustanoveniach  upravujúcich hospodárenie Sociálnej poisťovne sa navrhujú legislatívno-technické úpravy v súvislosti s úpravou navrhovanou v § 148 ods. 1 a § 149 ods. 1.
K bodu 108
Navrhuje sa zavedenie účasti prísediacich lekárov  na posudzovaní zdravotného stavu posudkovým lekárom ústredia Sociálnej poisťovne v rámci preskúmavacieho konania, najmä pre posudky na účely súdneho konania. Predpokladá sa tým účelnejší a efektívnejší postup, ktorý bude zárukou objektívnosti a nezávislosti posúdenia  zdravotného stavu, najmä vo vzťahu k posudzovaným osobám.
K bodu 120
	Navrhuje sa tvorba správneho fondu aj z iných príjmov.
K bodu 121
	Navrhuje sa, aby zo správneho fondu sa uhrádzala aj pokuta uložená Sociálnej poisťovni orgánom dozoru štátu. Vo vzťahu k úhrade penále ide o legislatívno-technickú úpravu.
K bodu 122
Navrhuje sa rozšíriť kompetencie Sociálnej poisťovne na prenos údajov na výkon sociálneho poistenia aj vo vzťahu k štátom, ktoré sú zmluvnou stranou dohody o Európskom hospodárskom priestore a Švajčiarsku konfederáciu.
K bodu 123
Navrhuje sa spresnenie povinností Sociálnej poisťovne voči Štatistickému úradu Slovenskej republiky v súvislosti s členstvom Slovenskej republiky  v EÚ.
K bodom 124 a 125
Ide o legislatívno-technickú úpravu v súvislosti s novou úpravou pohľadávok Sociálnej poisťovne.
K bodu 126
	Rozšírenie osobného rozsahu na účely garančného poistenia nielen na zamestnancov v pracovnom pomere ale aj na fyzické osoby vykonávajúce práce na základe dohôd o prácach vykonávaných mimo pracovného pomeru sa premieta aj do tohto ustanovenia.
K bodu 127
Navrhuje sa predĺženie lehoty na uplatnenie nároku na náhrady podľa § 204 až 207 z doterajších 30 dní na šesť mesiacov a premlčanie týchto nárokov po neuplatnení si nároku v navrhovanej lehote.
K bodom 128, 131 a 132 
Navrhovanou zmenou sa umožňuje bezplatný pasívny prístup poistenca k informácii o zmenách stavu individuálneho účtu na internetovom portáli Sociálnej poisťovne, ktorá určí spôsob sprístupnenia informácie. Na písomnú žiadosť poistenca Sociálna poisťovňa zašle túto informáciu raz ročne, najskôr od 1. apríla kalendárneho roka. 
K bodu 129
	Vychádzajúc z poznatkov aplikačnej praxe a z dôvodu účelnosti sa navrhuje, aby Sociálna poisťovňa bola povinná postúpiť príspevky na starobné dôchodkové sporenie na bežný účet dôchodkového fondu príslušnej dôchodkovej správcovskej spoločnosti do desiatich dní od priradenia platby príspevkov na starobné dôchodkové sporenie sporiteľovi a zároveň do 45 dní od ich pripísania na účet Sociálnej poisťovne v Štátnej pokladnici, najskôr však odo dňa splatnosti týchto príspevkov. 
K bodu 130
Ide o legislatívno-technickú úpravu v súvislosti s bodmi 74 až 76.
K bodom 133 až 139
	Rozširuje sa okruh fyzických osôb, ktoré majú práva a povinnosti vo vzťahu k sociálnemu poisteniu a novo sa vo vzťahu k týmto osobám definujú povinnosti, na ktoré sa rovnako vzťahujú ustanovené lehoty a rozširujú sa povinnosti zamestnávateľa.
K bodu 140 
Ide o legislatívno-technickú úpravu v súvislosti s navrhovaným zrušením maximálneho vymeriavacieho základu.
K bodu 141
Ide o terminologické spresnenie.

K bodom 142 a 143  
	Navrhuje sa vypustenie právnej úpravy tých povinností v garančnom poistení, ktoré s účinnosťou od 1. júla 2007 sa predpokladá upraviť v Zákonníku práce a s tým súvisiace legislatívno-technické úpravy.
K bodu 144
V nadväznosti na nové podmienky nároku na predčasný starobný dôchodok sa navrhuje povinnosť vrátiť sumy vyplatené na predčasnom starobnom dôchodku za obdobie výkonu zárobkovej činnosti.
K bodu 145
Vzhľadom na skúsenosti z aplikačnej praxe sa navrhuje rozšírenie povinností na všetky fyzické a právnické osoby, a to nielen vo vzťahu k poberateľom dávok ale aj vo vzťahu k všetkým osobám povinným plniť povinnosti podľa zákona o sociálnom poistení.
K bodu 146
Z dôvodu eliminácie problémov z aplikačnej praxe sa navrhuje spresnenie právnej úpravy súvisiacej s regresom. Doplnenie odseku 1 vyplýva z potreby preukazovania výšky vyplatených dávok vo vzťahu k súdom pri ich uplatňovaní v občianskom súdom konaní alebo v trestnom konaní a aj vo vzťahu ku komerčným poisťovniam. V odsekoch 2 a 3 sa navrhuje negatívne vymedzenie tretej osoby v prípadoch, keď si fyzická osoba sama spôsobila poškodenie zdravia a v prípadoch osôb – zamestnávateľov pri výplate dávok úrazového poistenia, ak sa táto dávka vypláca z titulu tohto poistenia. Navrhuje sa taxatívne upraviť prípady, kedy Sociálna poisťovňa právo na náhradu škody neuplatní.
K bodu 147
Navrhuje sa vypustenie poznámky pod čiarou k odkazu, ktorý nie je v texte zákona zavedený.
K bodom 148 a 150
V súvislosti s úpravou, ktorou sa navrhuje vypustiť z pôsobnosti Národnej banky Slovenska pri výkone dohľadu  činnosť vykonávanú Sociálnou poisťovňou pri postúpení príspevkov dôchodkovej správcovskej spoločnosti a v súvislosti s úpravou, ktorou sa navrhuje, aby dozoru štátu vykonávanom Ministerstvom práce, sociálnych vecí a rodiny Slovenskej republiky podliehalo postupovanie príspevkov na starobné dôchodkové sporenie Sociálnou poisťovňou, sa navrhuje začlenenie právnej úpravy penále platené Sociálnou poisťovňou zo zákona o starobnom dôchodkovom sporení do zákona o sociálnom poistení.
Súčasne sa navrhuje zavedenie výnimiek z platenia penále Sociálnou poisťovňou za oneskorené postúpenie príspevkov na starobné dôchodkové sporenie v prípadoch, ktoré súvisia s novým spôsobom registrácie zmluvy o starobnom dôchodkovom sporení z dôvodu, že by nebolo spravodlivé ustanoviť Sociálnej poisťovni povinnosť platiť penále za obdobie odo dňa, ku ktorému bola zmluva o starobnom dôchodkovom sporení zapísaná do registra zmlúv, do posledného dňa kalendárneho mesiaca, ktorý nasleduje po mesiaci, v ktorom bola zmluva zapísaná do registra zmlúv (ide o chybu spôsobenú dôchodkovou správcovskou spoločnosťou).  
K bodu 149
Navrhuje sa rozšíriť možnosť Sociálnej poisťovne uložiť sankciu aj v prípade neplnenia povinností osôb pri uplatňovaní regresu a v prípade neplnenia povinností osôb ako kontrolovaného subjektu.
K bodu 151
Navrhuje sa, aby predpokladom na výkon funkcie hlavného kontrolóra bolo ukončené vysokoškolské vzdelanie druhého stupňa bez ohľadu na zameranie.
K bodu 152
Navrhuje sa, aby dozor nad postupovaním príspevkov na starobné dôchodkové sporenie Sociálnou poisťovňou vykonávalo Ministerstvo práce, sociálnych vecí a rodiny Slovenskej republiky.
K bodom 153 a 154
Z dôvodu jednoznačnosti právnej úpravy navrhuje sa spresnenie uvedených ustanovení.
	Navrhuje sa úprava ukladania pokuty Ministerstvom práce, sociálnych vecí a rodiny Slovenskej republiky ako orgánom dozoru štátu za nesplnenie povinnosti Sociálnej poisťovne postupovať príspevky na starobné dôchodkové sporenie dôchodkovej správcovskej spoločnosti začleniť zo zákona o starobnom dôchodkovom sporení do zákona o sociálnom poistení.
K bodu 155
Ide o legislatívno-technickú úpravu v súvislosti so zmenou § 168 ods. 3.
K bodu 156
Vzhľadom na novo navrhovaný spôsob informovanosti poistenca o náležitostiach informácie o zmenách stavu individuálneho účtu prostredníctvom elektronických médií, je úprava súvisiaca s obmedzením osobného rozsahu pre zasielanie tejto informácie bezpredmetná, pretože aj táto skupina poistencov môže využiť elektronický prístup k informácii o zmenách stavu individuálneho účtu.
K bodom 157 a 158
	V  nadväznosti na skutočnosť, že sa invalidný dôchodok nebude po dovŕšení dôchodkového veku prekvalifikovávať na starobný dôchodok,  od 1. januára 2008 nepoužije sa § 278 a 293m.
K bodu 159
Ide o legislatívno-technickú úpravu.
K bodu 160
Ide o ustanovenia prechodného charakteru.
K § 293t
V súvislosti so zánikom povinného dôchodkového poistenia poberateľov invalidného dôchodku, deklaruje sa zánik ich povinného dôchodkového a to dňom nadobudnutia účinnosti tohto zákona.
Vzhľadom na to, že od 1. januára 2008 dobrovoľné dôchodkové poistenie nebudú môcť využiť fyzické osoby, ktorým bol priznaný predčasný starobný dôchodok pred               1. januárom 2008, navrhovaným ustanovením deklaruje sa zánik dobrovoľného dôchodkového poistenia tým osobám, ktoré tento inštitút pred 1. januárom 2008 využili. 
K § 293u
Ustanovením prechodného charakteru  sa zabezpečuje aplikácia právnej úpravy nemocenského poistenia účinnej do 31. decembra 2007 na dávky, ktoré sa vyplácajú       k 31. decembru 2007 a nárok na ich výplatu trvá aj po tomto dni.
K § 293v
Obdobie, počas ktorého Sociálna poisťovňa realizovala transfer poistného na starobné poistenie za poberateľov invalidného dôchodku v období od 1. januára 2004 do 31. decembra 2007 je obdobím dôchodkového poistenia aj po 31. decembri 2007.
Na základe poznatkov získaných z aplikačnej praxe sa navrhuje vypustenie právnej úpravy týkajúcej sa osobného mzdového bodu v hodnote 0,6 za náhradnú dobu získanú do 31. decembra 2003 z dôvodu materskej dovolenky. Dôvodom tohto návrhu je skutočnosť, že navýšenie osobného mzdového bodu za obdobie materskej dovolenky nemá podstatný vplyv na výšku dôchodkovej dávky, ako aj skutočnosť, že z dôvodu zániku zamestnávateľských subjektov a neplnenia povinností zamestnávateľov nie je obdobie materskej dovolenky vo väčšine prípadov preukázateľné.
K § 293w 
Navrhuje sa, aby nároky na dôchodkové dávky sa posudzovali podľa právnych predpisov účinných v období vzniku nároku.
K § 293x
Zachovávajú sa podmienky nároku na starobný dôchodok podľa § 273 ods. 5.
Navrhuje sa zachovanie podmienky získania obdobia dôchodkového poistenia v rozsahu 10 rokov pre poistencov, ktorí v období od 1. januára 2004 do 31. decembra 2007 dovŕšili dôchodkový vek. 
K § 293y
Ustanovením prechodného charakteru určuje sa spôsob určenia sumy predčasného starobného dôchodku tých poistencov, ktorí naďalej vykonávajú zárobkovú činnosť.
K § 293z  
Navrhuje sa právny režim  doplatenia poistného na starobné poistenie a určovania sumy starobného dôchodku a predčasného starobného dôchodku poistencovi, ktorý bol sporiteľ a ktorý sa rozhodol vystúpiť zo starobného dôchodkového sporenia.
K § 293aa
Navrhuje sa, aby invalidné dôchodky prekvalifikované na starobné dôchodky pred     1. januárom 2008 naďalej považovali sa za starobné dôchodky s tým, že za obdobie dôchodkového poistenia získané po 31. decembri 2007 nebudú sa zvyšovať, pričom sa zabezpečuje, aby suma starobného dôchodku nemohla sa určiť z nižšieho priemerného osobného mzdového bodu než, z ktorého sa určila suma už poberaného dôchodku.
K § 293ab
Prechodným ustanovením sa zabezpečuje predchádzanie poklesu sumy starobného dôchodku alebo predčasného starobného dôchodku u tých poistencov, ktorí v minulosti poberali invalidný dôchodok. Preto sa navrhuje,  aby sa osobné mzdové body určovali z piatich zárobkovo najlepších kalendárnych rokov v rozhodujúcom období, z ktorých bol určený priemerný mesačný zárobok na výpočet invalidného dôchodku. 
K § 293ac
Ustanovením prechodného charakteru  sa zabezpečuje aplikácia právnej úpravy účinnej do 31. decembra 2007 vo vzťahu k nárokom na vdovský dôchodok a vdovecký dôchodok, na ktoré nárok vznikol v období od 1. augusta 2006 do 31. decembra 2007 aj po 31. decembri 2007, ak nárok na ich výplatu trvá aj po tomto dni.
K § 293ad
Navrhuje sa predĺženie obdobia jednotnej percentuálnej sadzby poistného na úrazové poistenie do 31. decembra 2009.
K § 293ae   
Navrhuje sa upraviť zánik práva Sociálnej poisťovne  na regres vzniknutý výplatou invalidného dôchodku dňom, ktorým poberateľ invalidného dôchodku splní podmienky nároku na výplatu starobného dôchodku alebo predčasného starobného dôchodku.
§ 293af
Navrhuje sa predĺženie obdobia,  v ktorom budú možné presuny finančných prostriedkov v rámci základných fondov v rokoch  2008 až 2010, z dôvodu vytvorenia časového priestoru potrebného na zreálnenie nastavenia sadzieb poistného na úrazové poistenie a potreby zabezpečenia finančnej stability dôchodkového systému, a to aj vzhľadom na záväzok  vyplývajúci z programového vyhlásenia vlády Slovenskej republiky, týkajúci sa harmonizácie sadzieb poistného pre všetky podsystémy sociálneho poistenia, ktoré by sa malo realizovať od roku 2009.
K § 293ag
	Z dôvodu zabránenia duplicitného výkonu dohľadu (dozoru) sa navrhuje prechodné ustanovenie, ktorým sa vylučuje možnosť vykonania dozoru štátu nad postupovaním príspevkov na starobné dôchodkové sporenie Sociálnou poisťovňou za to isté obdobie, za ktoré bol vykonávaný dohľad Národnou bankou Slovenska.   
K § 293ah až 293aj
V záujme komplexného riešenia pohľadávok Sociálnej poisťovne voči dlžníkom v konkurze a v likvidácii sa navrhuje postúpiť na právnickú osobu so 100 % majetkovou účasťou štátu všetky pohľadávky Sociálnej poisťovne bez ohľadu na dátum ich vzniku. Zároveň ustanovením prechodného charakteru sa rozširuje oprávnenie Sociálnej poisťovne odpisovať za ustanovených podmienok aj pohľadávku na poistnom na nemocenské poistenie a dôchodkové zabezpečenie za obdobie pred 1. januárom 1994 vrátane penále, na dávke, regrese, a sume plnení podľa § 279 ods. 4 za obdobie pred 1. januárom 2008.

K § 293ak
Navrhuje sa v prechodnom období tvorba správneho fondu Sociálnej poisťovne najviac vo výške 3,5 % v súvislosti s činnosťou Sociálnej poisťovne pri prechode na menu euro. Súčasne sa navrhuje tvorba správneho fondu najviac vo výške 3 % zo sumy prevedenej Sociálnej poisťovni za sporiteľov, ktorí sa rozhodnú vystúpiť z II. piliera. 
K § 293al
Navrhuje sa, aby sa úrazová renta, na ktorú bola prekvalifikovaná náhrada za stratu na zárobku k 1. januáru 2004 a pri ktorej bol započítaný pravdepodobný zárobok z dôvodu nezamestnanosti poberateľa náhrady, znovu prepočítala z pravdepodobného zárobku, a to zo 75 % minimálnej mzdy, ktorá platila k 31. decembru 2003.
K § 293am
	Navrhuje sa odpustenie penále v prípadoch, ak dlžné poistné a dlžné príspevky na starobné dôchodkové sporenie fyzické osoby alebo právnické osoby zaplatia najneskôr do 31. januára 2008.

K čl. II
	Navrhuje sa vypustenie osobitnej právnej úpravy nárokov z nemocenského a sociálneho zabezpečenia ustanovenej v § 24 a v § 30 ods. 3 zákona o kolektívnom vyjednávaní z dôvodu, že tieto právne úpravy sú nadbytočné, pretože nároky zamestnancov z nemocenského poistenia a dôchodkového poistenia v súvislosti so štrajkom v spore o uzavretie kolektívnej zmluvy a v súvislosti s uplatnením výluky, sú riešené v rámci všeobecnej právnej úpravy nemocenského poistenia a dôchodkového poistenia upravenej       v zákone o sociálnom poistení.  

K čl. III
K bodu 1
Ide o legislatívno–technickú úpravu súvisiacu s novým znením § 138 zákona o sociálnom poistení.
K bodu 2
Navrhuje sa vypustenie právnej úpravy vylúčenia nároku na náhradu príjmu pri dočasnej pracovnej neschopnosti zamestnanca počas obdobia výkonu vojenskej služby z dôvodu jej neaktuálnosti.

K čl. IV
K bodu 1
            Ide o legislatívno-technické spresnenie textu v súvislosti so zmenami navrhovanými  v bodoch 3 a 18 návrhu zákona.   
K bodu 2
            Ide o legislatívno-technické spresnenie textu v nadväznosti na zmeny v novelizačnom bode 53.   
K bodu 3 
      Navrhuje sa vypustiť právnu úpravu hodnotenia obdobia výkonu služby policajta, profesionálneho vojaka a vojaka prípravnej služby, ktorí ho nezískali v rozsahu zakladajúcom nárok na výsluhový dôchodok z dôvodu, že jednorazové zaplatenie príspevkov za toto obdobie je nezlučiteľné s princípom priebežného platenia príspevkov a ich priebežného zhodnocovania, v dôsledku čoho by mohli byť vo svojich nárokoch zo starobného dôchodkového sporenia poškodení.
K bodom 4 a 5     
      Z dôvodu zjednotenia výkladu sa navrhuje, aby povinne zúčastnenou na starobnom dôchodkovom sporení podľa § 14 ods. 1 zákona č. 43/2004 Z. z. bola fyzická osoba, ktorá sa narodila najskôr v roku 1987 (po 31. decembri 1986).  Súčasne sa navrhuje zúženie okruhu fyzických osôb, ktoré v súčasnosti podliehajú povinnej účasti na starobnom dôchodkovom sporení, o fyzické osoby, ktoré tejto účasti v súčasnosti podliehajú výlučne z dôvodu riadnej starostlivosti o dieťa alebo opatrovania osoby s ťažkým zdravotným postihnutím a za ktoré príspevky na starobné dôchodkové sporenie platí štát. Dôsledky vylúčenia týchto fyzických osôb z povinnej účasti na starobnom dôchodkovom sporení sú kompenzované v zákone o sociálnom poistení tým, že obdobie, počas ktorého nebudú zúčastnené na starobnom dôchodkovom sporení z uvedených dôvodov, sa v plnom rozsahu zohľadní pri určovaní sumy starobného dôchodku alebo predčasného starobného dôchodku z dôchodkového poistenia. Po skončení výkonu tejto starostlivosti alebo opatrovania budú fyzické osoby, ktorým toto sporenie bolo „prerušené", budú naďalej podliehať povinnej účasti na starobnom dôchodkovom sporení z dôvodu výkonu zárobkovej činnosti alebo dobrovoľného dôchodkového poistenia.
K bodu 6
Ide o legislatívno-technické spresnenie súvisiace s novelizačnými bodmi 4 a 5. 

K bodu 7
      Navrhuje sa vylúčiť z povinnej účasti na starobnom dôchodkovom sporení fyzické osoby, ktorým po uzatvorení zmluvy o starobnom dôchodkovom sporení vznikol nárok na invalidný dôchodok a v súčasnosti podliehajú tejto účasti výlučne z dôvodu poberania invalidného dôchodku. Príspevky na starobné dôchodkové sporenie za tieto fyzické osoby platí v súčasnosti Sociálna poisťovňa zo základného fondu invalidného poistenia. Dôsledky vylúčenia týchto fyzických osôb z povinnej účasti na starobnom dôchodkovom sporení sú kompenzované v zákone o sociálnom poistení tým, že obdobie, počas ktorého nebudú zúčastnené na starobnom dôchodkovom sporení  z dôvodu poberania invalidného dôchodku, sa v plnom rozsahu zohľadní pri určovaní sumy starobného dôchodku alebo predčasného starobného dôchodku z dôchodkového poistenia. V prípade, že poberateľ invalidného dôchodku, ktorý je sporiteľom, súčasne vykonáva zárobkovú činnosť, bude naďalej podliehať povinnej účasti na starobnom dôchodkovom sporení z dôvodu výkonu zárobkovej činnosti. 
K bodu 8
Ide o legislatívno-technickú úpravu v súvislosti s novelizačnými bodmi 4 a 5.
K bodu 9
             Ide o legislatívno-technickú úpravu v súvislosti so zmenami navrhovanými v § 14. 
 K bodom  10, 11, 14, 19 a 21 
            Ide o terminologické spresnenie, pretože súčasné znenie nezodpovedá platnej a účinnej právnej úprave.     
K bodom 12, 13 a 15 
            V súvislosti s úpravou navrhovanou v bodoch 4 a 5 sa navrhuje vypustiť z okruhu platiteľov príspevkov štát a vypustiť sadzbu na platenie príspevkov štátom.
 K bodu 16  
Nová právna úprava vymeriavacieho základu sa navrhuje v nadväznosti na novú právnu úpravu vymeriavacieho základu v čl. I v bode 92 a v nadväznosti na zmeny navrhované v bodoch 4 až 6.
K bodom 17 a 18   
            Ide o legislatívno-technickú úpravu v súvislosti s bodom 16.  
K bodu 20
Navrhuje sa z právnej úpravy odvodu príspevkov právnu úpravu na odvádzanie príspevkov štátom a právnu úpravu odvádzania príspevkov útvarom sociálneho zabezpečenia a Vojenským úradom sociálneho zabezpečenia v nadväznosti na zmeny navrhované v bodoch 3 až 6.  
K bodu 22
            Navrhuje sa podrobná úprava postupu Sociálnej poisťovne a dôchodkovej správcovskej spoločnosti pri vyplácaní dedičstva vo väzbe na vrátenie príspevkov na starobné dôchodkové sporenie, ktoré boli postúpené do dôchodkového fondu bez právneho dôvodu, Sociálnej poisťovni. Účelom navrhovanej právnej úpravy je zabezpečiť bezproblémové vyplatenie príslušnej peňažnej čiastky na základe právoplatného rozhodnutia o dedičstve. Navrhuje sa povinnosť Sociálnej poisťovne písomne vyžiadať od dôchodkovej správcovskej spoločnosti do 60 dní odo dňa v ktorom sa dozvedela o smrti sporiteľa vrátenie príspevkov na starobné dôchodkové sporenie, ktoré boli za zomretého sporiteľa postúpené bez právneho dôvodu, alebo jej písomne oznámiť že takéto príspevky Sociálna poisťovňa neeviduje. Navrhuje sa povinnosť dôchodkovej správcovskej spoločnosti previesť Sociálnej poisťovni na účet v Štátnej pokladnici sumu zodpovedajúcu aktuálnej hodnote osobného dôchodkového účtu zo dňa, ktorý predchádza dňu prevodu, ak je na osobnom dôchodkovom účte sporiteľa počet dôchodkových jednotiek nižší ako počet dôchodkových jednotiek pripísaných z príspevkov na starobné dôchodkové sporenie postúpených bez právneho dôvodu. 
K bodu 23 
             V súvislosti s navrhovaným novelizačným bodom 22 sa navrhuje vzájomné vysporiadanie platieb medzi dôchodkovou správcovskou spoločnosťou a Sociálnou poisťovňou v spojitosti so smrťou sporiteľa.  
 K bodu 24 
             V súvislosti  s predĺžením obdobia dôchodkového poistenia na nárok na starobný dôchodok z dôchodkového poistenia sa navrhuje predĺženie obdobia starobného dôchodkového sporenia pre vyplácanie starobného dôchodku zo starobného dôchodkového sporenia.    
K bodu 25
            Ide o legislatívno-technické spresnenie textu v nadväznosti na zmeny v novelizačnom bode 78.  
K bodu 26
Navrhuje sa nová úprava vyplácania úspor v prípade úmrtia sporiteľa, poberateľa starobného alebo predčasného starobného dôchodku ako disponibilného prebytku iným fyzickým a právnickým osobám.  V prípadoch, kde niet osôb, ktorým by sa vyplácal vdovský dôchodok ako disponibilný prebytok, vdovecký dôchodok ako disponibilný prebytok alebo sirotský dôchodok ako disponibilný prebytok a niet ani fyzickej alebo právnickej osoby, ktorú určil zomretý sporiteľ v zmluve o starobnom dôchodkovom sporení sa navrhuje, aby nadobudli právo na výplatu peňažnej sumy zodpovedajúcej aktuálnej hodnote osobného dôchodkového účtu zomretého sporiteľa alebo zomretého poberateľa starobného alebo predčasného starobného dôchodku ako disponibilného prebytku, navrhuje sa ďalší okruh osôb, ktorým možno uvedenú peňažnú sumu vyplatiť a to v poradí: manžel zomretého, jeho deti, rodičia a napokon osoby, ktoré žili so zomretým po dobu najmenej jedného roka pred jeho smrťou v spoločnej domácnosti a ktoré sa z tohto dôvodu starali o spoločnú domácnosť alebo boli odkázané výživou na zomretého. Navrhuje sa, aby usporené prostriedky zomretého stali predmetom dedenia až vtedy, ak takýchto osôb niet.
V navrhovanom ods. 4 ide o legislatívno-technické spresnenie textu v nadväznosti na zmeny navrhované v novelizačnom bode 22.
Ďalej sa navrhuje ustanoviť deň zrušenia osobného dôchodkového účtu zomretého dôchodkovou správcovskou spoločnosťou v deň vyplatenia peňažnej čiastky. Súčasne sa navrhuje jednoznačne určiť začiatok plynutia lehoty pre dôchodkovú správcovskú spoločnosť na vyplatenie peňažnej čiastky na základe právoplatného rozhodnutia o dedičstve. 
K bodom 27, 37, 50 a 51
Navrhuje sa zaviesť systém riadenia rizík na úrovni zákona a zvýšiť tak ochranu majetku a bezpečnosť investovania v dôchodkových fondoch spravovaných dôchodkovými správcovskými spoločnosťami.
K bodu 28
Navrhuje sa terminologické zjednotenie so zákonom č. 513/1991 Zb. (Obchodný zákonník).  
K bodu 29
            Navrhuje sa, aby niektoré z dokladov, ktoré sú prílohou k žiadosti o udelenie povolenia na vznik a činnosť dôchodkovej správcovskej spoločnosti, a ktoré už boli predložené Národnej banke Slovenska v inom konaní pred podaním žiadosti o udelenie tohto povolenia, bolo možné nahradiť písomným vyhlásením o tom, že nedošlo k zmenám v skutočnostiach preukázaných v týchto dokladoch a to hlavne z dôvodu odstránenia administratívnych bariér a zefektívnenia celého procesu pri udelení povolenia na vznik a činnosť dôchodkovej správcovskej spoločnosti.    
K bodu 30 
            Ide o legislatívno-technické spresnenie textu.  
K bodu 31
Uvedeným ustanovením sa explicitne vyjadrujú podmienky, ktoré je dôchodková správcovská spoločnosť povinná poskytovať zamestnancovi zodpovednému za výkon vnútornej kontroly. Zároveň sa zavádza zodpovednosť predstavenstva za riadny výkon vnútornej kontroly, ktorá však nezbavuje zamestnanca zodpovedného za výkon vnútornej kontroly jeho vlastnej zodpovednosti za svedomité plnenie jeho povinností. Pod riadnym výkonom vnútornej kontroly sa totiž rozumie hlavne riadne plnenie úloh zamestnancom zodpovedným za výkon vnútornej kontroly. Zodpovednosť predstavenstva za riadny výkon vnútornej kontroly existuje zároveň popri zodpovednosti za vypracovanie a udržiavanie účinného systému vnútornej kontroly podľa § 55 ods. 1. 
K bodu 32
Navrhovaná úprava oddelením niektorých aktivít v dôchodkovej správcovskej spoločnosti zvyšuje bezpečnosť majetku v dôchodkovom fonde v záujme vykonávania činností v prospech sporiteľa a v jeho záujme.
K bodom 33, 35 a 36
            Navrhuje sa  spresnenie právnej úpravy ochrany osobných údajov v súvislosti s vypustením sprostredkovateľov v starobnom dôchodkovom sporení. 
K bodu 34
V právnej úprave ochrany osobných údajov sa navrhuje vypustenie údajov týkajúcich sa podnikania v prípade sporiteľa, ktorý je v pozícii podnikateľa sú pre dôchodkovú správcovskú spoločnosť irelevantné.
K bodom 38 až 40
  Navrhuje sa spresnenie povinností zamestnanca zodpovedného za výkon vnútornej kontroly v záujme zvýšenia efektivity vnútorných kontrolných mechanizmov v dôchodkovej správcovskej spoločnosti a následne i zvýšenia bezpečnosti celého systému starobného dôchodkového sporenia.
K bodu 41
Navrhovaná úprava spresňuje ustanovenia o účtovníctve a o vykonávaní externého auditu v dôchodkovej správcovskej spoločnosti a v dôchodkových fondoch a v záujme zvýšenia bezpečnosti systému starobného dôchodkového sporenia vymedzuje právo Národnej banky Slovenska zasahovať do výberu audítora pre dôchodkovú správcovskú spoločnosť a dôchodkový fond.

K bodom 42 až 48
V právnej úprave konfliktu záujmov sa navrhuje spresnenie príslušných ustanovení c cieľom minimalizácie tohto konfliktu a zvýšenia bezpečnosti systému starobného dôchodkového sporenia.
K bodu 49 
S cieľom zjednodušenia a sprehľadnenia výpočtu primeranosti vlastných zdrojov dôchodkovej správcovskej spoločnosti sa navrhuje nová právna úprava primeranosti vlastných zdrojov dôchodkovej správcovskej spoločnosti. 
K bodu 52
Ide o legislatívno-technickú úpravu. 
K bodu 53
Z dôvodu účelnosti a zefektívnenia celého procesu dohľadu, ktorý v tejto oblasti vykonáva Národná banka Slovenska sa navrhuje, aby všeobecne záväzný právny predpis, ktorý ustanoví postup pri výpočte a zúčtovaní odplaty za správu dôchodkového fondu a odplaty za vedenie osobného dôchodkového účtu vydala Národná banka Slovenska.     
K bodom 54 a 55       
Navrhuje sa, aby Sociálna poisťovňa zostavila zoznam fyzických osôb podľa priezviska ktorým určuje dôchodkovú správcovskú spoločnosť, ako aj zoznam dôchodkových správcovských spoločností v abecednom poradí podľa obchodného mena a postupne priradila takýmto fyzickým osobám dôchodkovú správcovskú spoločnosť. 
K bodu 56 
            Cieľom navrhovanej právnej úpravy je presne identifikovať poberateľa majetku určeného sporiteľom v zmluve o starobnom dôchodkovom sporení.
K bodu 57 
Navrhuje sa, aby jedným z dôvodov, kedy by nemala Sociálna poisťovňa zapísať zmluvu o starobnom dôchodkovom sporení do registra zmlúv bol prípad, keď údaje zo zmluvy o starobnom dôchodkovom sporení budú doručené Sociálnej poisťovni potom, ako dôchodkovú správcovskú spoločnosť určila už Sociálna poisťovňa, ak pôjde o prvú zmluvu o starobnom dôchodkovom sporení. 

K bodu 58
 		Navrhuje sa, aby o zápise zmluvy o starobnom dôchodkovom sporení do registra zmlúv bola dôchodková správcovská spoločnosť povinná bez zbytočného odkladu písomne informovať sporiteľa, s ktorým túto zmluvu uzatvorila. 
K bodu 59 
	Navrhuje sa, aby dôchodková správcovská spoločnosť bola povinná písomne informovať fyzickú osobu, ktorej zmluvu o starobnom dôchodkovom sporení nezapísala Sociálna poisťovňa do registra zmlúv z dôvodov podľa paragrafu 64a ods. 3 písm. a) a b). Po odstránení dôvodu nezapísania tejto zmluvy dôchodkovou správcovskou spoločnosťou zašle tuto zmluvu dôchodková správcovská spoločnosť Sociálnej poisťovni, ktorá ju potom následne zapíše do registra zmlúv. Súčasne sa navrhuje spresnenie skutočnosti, že ide o zmluvu o starobnom dôchodkovom sporení, ktorá bola doručená Sociálnej poisťovni prvýkrát.
K bodu 60
Navrhuje sa, aby Sociálna poisťovňa vymazala bez zbytočného odkladu z registra zmlúv zmluvu o starobnom dôchodkovom sporení, ktorá nemala byť podľa § 64a ods. 3 zapísaná  do registra zmlúv, ak sa uvedená skutočnosť zistí až po zapísaní zmluvy starobnom dôchodkovom sporení do registra zmlúv. O tejto skutočnosti je potom povinná dôchodková správcovská spoločnosť bez zbytočného odkladu informovať príslušnú fyzickú osobu, ktorej zmluva o starobnom dôchodkovom sporení bola vymazaná z registra zmlúv.        
K bodu 61
Navrhuje sa úprava postupu dôchodkovej správcovskej spoločnosti v prípade, že do registra zmlúv bola zapísaná zmluva o starobnom dôchodkovom sporení, ktorá nemala byť zapísaná z dôvodov uvedených v  § 64a ods. 3 zákona a následne vymazaná z tohto registra. 
K bodu 62
Navrhuje sa povinnosť Sociálnej poisťovne písomne vyžiadať od dôchodkovej správcovskej spoločnosti vrátenie príspevkov postúpených bez právneho dôvodu.  
K bodu 63
Ide o legislatívno-technické spresnenie textu.

K bodu 64       
Cieľom navrhovanej právnej úpravy je presne identifikovať poberateľa majetku podľa § 40 zákona, v záujme bezproblémového vyplatenia príslušnej peňažnej čiastky na základe právoplatného rozhodnutia o dedičstve. Navrhuje sa povinnosť pre sporiteľa oznámiť aj zmenu rodného čísla, ak bolo rovnaké rodné číslo pridelené dvom alebo viacerým osobám.  
K bodu 65
Navrhuje sa predĺženie lehoty vo vzťahu k povinnosti dôchodkovej správcovskej spoločnosti zabezpečiť zaslanie údajov zo zmluvy o starobnom dôchodkovom sporení.    
K bodu 66
Vypustenie sa navrhuje v súvislosti s bodom 58. 
K bodu 67
Navrhuje sa, aby do minimálneho počtu sporiteľov, ktorý je dôchodková správcovská spoločnosť svojou činnosťou zabezpečiť, sa započítali aj sporitelia, ktorí neplatia príspevky na starobné dôchodkové sporenie z dôvodu, že dôchodková správcovská spoločnosť spravuje dôchodkové fondy, súčasťou ktorých je aj majetok týchto sporiteľov.      
K bodu 68 
V prípade, že dôchodková správcovská spoločnosť nezabezpečí v ustanovenej lehote minimálny počet sporiteľov, sa upresňuje postup Národnej banky Slovenska z dôvodu, že Národná banka Slovenska nariadi nútenú správu dôchodkového fondu vždy až po odobratí povolenia na vznik a činnosť dôchodkovej správcovskej spoločnosti. 
K bodu 69
Navrhuje sa, aby zmeny štatútu nadobudli účinnosť 15. dňom od ich uverejnenia na  internetovej stránke dôchodkovej správcovskej spoločnosti, nakoľko štatút samotný je právne účinný dňom, ktorým nadobudne právoplatnosť rozhodnutie Národnej banky Slovenska o udelení povolenia na vznik a činnosť dôchodkovej správcovskej spoločnosti. Podľa § 48 ods. 4 písm. i) platného a účinného zákona č. 43/2004 Z. z. sú prílohou k žiadosti o udelenie povolenia na vznik a činnosť dôchodkovej správcovskej spoločnosti aj návrhy štatútov dôchodkových fondov. 
K bodu 70
Navrhuje sa, aby štatút neobsahoval odplatu za prestup sporiteľa do inej dôchodkovej správcovskej spoločnosti z dôvodu jej neexistencie.

K bodu 71
           Navrhuje sa, aby majetok v dôchodkovom fonde bolo možné investovať aj do podielových listov špeciálnych podielových fondov nehnuteľností, za účelom rozšírenia možnosti využitia investičných nástrojov. 
K bodu 72
  Ide o legislatívno-technickú úpravu textu.
K bodu 73
 Navrhuje sa zvýšenie bezpečnosti investovania v dôchodkovom fonde.
 K bodu 74 
Predĺženie lehoty sa navrhuje z dôvodu, že nie je možné priemerné výnosy dôchodkových fondov počítať ako kĺzavý priemer percentuálnych medziročných zmien denných hodnôt dôchodkových jednotiek skôr ako po 36 mesiacoch od začatia vytvárania dôchodkových fondov. Porovnávanie výnosov dôchodkového fondu s výnosom trhovej konkurencie tak, ako je upravené v § 91 je možné vykonávať až po uplynutí 36 mesiacov od začatia vytvárania tohto fondu.
K bodu 75 
V právnej úprave pravidiel starobného dôchodkového sporenia týkajúcich sa určenia dôchodkového fondu sporiteľa sa navrhuje zmena úpravy veku sporiteľa z dôvodu, že dôchodková správcovská spoločnosť a Sociálna poisťovňa v prechodnom období nevie aký je dôchodkový vek žien sporiteliek a preto dôchodková správcovská spoločnosť nevie, kedy má sporiteľky preradiť z rastového fondu resp. z vyváženého dôchodkového fondu.
K bodu  76 
Navrhuje sa spresnenie dňa prestupu sporiteľa z jedného dôchodkového fondu do iného dôchodkového fondu. Navrhuje sa, aby dňom prestupu z jedného dôchodkového fondu do iného dôchodkového fondu spravovaného tou istou dôchodkovou správcovskou spoločnosťou bol deň určený v žiadosti o zmenu dôchodkového fondu, najskôr deň nasledujúci po dni, v ktorom bola tato žiadosť podaná.  
K bodu 77 
            Dôchodkový fond tvoria okrem príspevkov na starobné dôchodkové sporenie aj penále, majetok nadobudnutý z týchto príspevkov a penále ich investovaním, výnosy z majetku nadobudnutého z príspevkov a penále a majetok nadobudnutý z výnosov z majetku nadobudnutého z príspevkov a penále. Pri prestupe sporiteľa z jedného dôchodkového fondu do iného dôchodkového fondu spravovaného príslušnou dôchodkovou správcovskou spoločnosťou a pri prestupe sporiteľa z dôchodkového fondu spravovaného jednou dôchodkovou správcovskou spoločnosťou do dôchodkového fondu spravovaného inou dôchodkovou správcovskou spoločnosťou dochádza aj k prevodu tohto majetku a penále vo vzťahu k skutočnosti, že majetok v dôchodkovom fonde je spoločným majetkom sporiteľov, pričom podiel sporiteľa na tomto majetku je vyjadrený pomerom dôchodkových jednotiek na osobnom dôchodkovom účte sporiteľa ku všetkým dôchodkovým jednotkám tohto dôchodkového fondu. Z týchto dôvodov sa navrhuje spresnenie právnej úpravy pripisovania dôchodkových jednotiek na osobný dôchodkový účet sporiteľa.     
K bodom 78 a 79 
            Úprava sa navrhuje z dôvodu zmien a doplnení § 28a zákona č. 43/2004 Z. z., v záujme spresnenia skutočností, v ktorý deň a aký počet dôchodkových jednotiek má dôchodková správcovská spoločnosť odpísať z osobného dôchodkového účtu sporiteľa v prípade, že Sociálna poisťovňa vyžiada od dôchodkovej správcovskej spoločnosti vrátenie príspevkov na starobné dôchodkové sporenie podľa § 28a ods. 2. V prípade zrušenia osobného dôchodkového účtu sa navrhuje, aby dôchodková správcovská spoločnosť odpísala z osobného dôchodkového účtu pred jeho zrušením všetky dôchodkové jednotky.     
K bodu 80          
            Z dôvodu zjednotenia výkladu a vychádzajúc z poznatkov aplikačnej praxe sa navrhuje legislatívno-technické spresnenie prestupu sporiteľa z jedného dôchodkového fondu do iného dôchodkového fondu spravovaného tou istou dôchodkovou správcovskou spoločnosťou. Zavádzajú sa legislatívne skratky výstupný dôchodkov fond a vstupný dôchodkový fond. Navrhuje sa spresnenie skutočnosti, že v deň prestupu je sporiteľ sporiteľom vo vstupnom dôchodkovom fonde. Pre dôchodkovú správcovskú spoločnosť sa ustanovuje povinnosť do troch pracovných dní odo dňa prestupu previesť sumu zodpovedajúcu aktuálnej hodnote osobného dôchodkového účtu sporiteľa zo dňa prestupu, na bežný účet vstupného dôchodkového fondu. Návrhom sa riešia taktiež situácie začiatku plynutia lehôt na prevedenie sumy podľa predchádzajúcej vety, ak deň prestupu, alebo deň, ktorý predchádza dňu prevodu pripadne na nepracovný deň.         
            V § 97 sa navrhuje legislatívno-technické spresnenie prestupu sporiteľa z jedného dôchodkového fondu spravovaného dôchodkovou správcovskou spoločnosťou do iného dôchodkového fondu spravovaného inou dôchodkovou správcovskou spoločnosťou. Navrhuje sa spresnenie skutočnosti, že v deň prestupu je sporiteľ sporiteľom v dôchodkovom fonde novej dôchodkovej správcovskej spoločnosti. Pre pôvodnú dôchodkovú správcovskú spoločnosť sa ustanovuje povinnosť do troch pracovných dní previesť sumu zodpovedajúcu aktuálnej hodnote osobného dôchodkového účtu sporiteľa zo dňa prestupu, na bežný účet dôchodkového fondu novej dôchodkovej správcovskej spoločnosti. Návrhom sa riešia taktiež situácie začiatku plynutia lehôt na prevedenie sumy podľa predchádzajúcej vety, ak deň prestupu, alebo deň, ktorý predchádza dnu prevodu pripadne na nepracovný deň.         
K bodu 81       
            Ustanovuje sa začiatok plynutia výpovednej lehoty pri vypovedaní depozitárskej zmluvy, na prvý deň kalendárneho mesiaca, ktorý nasleduje po kalendárnom mesiaci, v ktorom bola výpoveď doručená druhej zmluvnej strane.  
K bodu 82
           Navrhuje sa lehota pre príslušnú dôchodkovú správcovskú spoločnosť bez zbytočného odkladu zverejniť v periodickej tlači s celoštátnou pôsobnosťou oznam o zlúčení dôchodkových správcovských spoločností a o zlúčení príslušných dôchodkových fondov, ako aj oznam o prevode správy dôchodkových fondov a o zlúčení príslušných dôchodkových fondov. 
K bodom 83 až 85 
Navrhuje sa spresnenie termínov pre predloženie správ o hospodárení dôchodkových správcovských spoločností o hospodárení s vlastným majetkom a o hospodárení s majetkom v spravovaných dôchodkových fondoch.
 K bodu 86
Navrhuje sa, aby Národná banka Slovenska upravila všeobecne záväzným predpisom náležitosti oznámenia o prekročení limitov týkajúcich sa obmedzenia a rozloženia rizika pri investovaní v dôchodkových fondoch.
K bodu 87   
            Zavádza sa povinnosť dôchodkovej správcovskej spoločnosti bez zbytočného odkladu oznámiť Národnej banke Slovenska deň nadobudnutia účinnosti zmien štatútu. 
K bodu 88
Navrhuje sa úprava splnomocňovacieho ustanovenia na vydanie vyhlášky Národnej banky Slovenska tak, aby v nej bolo možné osobitne upraviť aj spôsob, postup a miesto predkladania ročných a polročných správ Národnej banke Slovenska.
K bodu 89 
            Ide o legislatívno-technické spresnenie textu z dôvodu možnosti poskytnúť dôchodkovým správcovským spoločnostiam relevantné podklady potrebné na výkon starobného dôchodkového sporenia. Navrhuje sa tiež spresnenie informačnej povinnosti dôchodkovej správcovskej spoločnosti a jej depozitára voči Národnej banke Slovenska o transakciách s majetkom v dôchodkovom fonde a o stave majetku v dôchodkovom fonde.
K bodom 90 a 91 
Navrhuje sa opatrenie, ktorým sa spod dohľadu vykonávaného Národnou bankou Slovenska vyníma činnosť Sociálnej poisťovne pri postupovaní príspevkov dôchodkovej správcovskej spoločnosti. Odstraňuje sa tým súčasný nesystémový stav, v rámci ktorého jednu z činností Sociálnej poisťovne dohliada Národná banka Slovenska a ostatné súvisiace činnosti sú predmetom štátneho dozoru vykonávaného Ministerstvom práce, sociálnych vecí a rodiny Slovenskej republiky a Ministerstvom financií Slovenskej republiky.      
K bodu 92
Ide o ustanovenia prechodného charakteru. 
K § 123e
            Navrhuje sa umožniť vstup do systému starobného dôchodkového sporenia najneskôr do 30. júna 2008 pre 
•	 zamestnanca, povinne dôchodkovo poistenú samostatne zárobkovo činnú osobu a dobrovoľne dôchodkovo poistenú osobu, ktorí boli pred 1. januárom 2005 dôchodkovo poistení a do 30. júna 2006 sa nerozhodli uzatvoriť zmluvu o starobnom dôchodkovom sporení s dôchodkovou správcovskou spoločnosťou, 
•	 osoby uvedené v § 14 ods. 3, ktoré neuzatvorili zmluvu o starobnom dôchodkovom sporení s dôchodkovou správcovskou spoločnosťou do 30 dní od vzniku prvého dôchodkového poistenia vzniknutého po 30. júni 2006 najmä z dôvodu administratívnej ako aj časovej náročnosti (napr. fyzické osoby žijúce, či študujúce v zahraničí v uvedenom období). 

K § 123f
Navrhuje sa umožniť návrat do systému dôchodkového poistenia všetkým sporiteľom, ktorí uzatvorili zmluvu o starobnom dôchodkovom sporení do 31. decembra 2007, čím sa  v súlade s Programovým vyhlásením vlády Slovenskej republiky rieši situácia sporiteľov, pre ktorých je starobné dôchodkové sporenie nevýhodné. Navrhuje sa, aby do 30. júna 2008 mali fyzické osoby (sporitelia) možnosť písomne oznámiť Sociálnej poisťovni, že nemajú záujem byť zúčastnené na starobnom dôchodkovom sporení. Dňom tohto oznámenia zanikne účasť na starobnom dôchodkovom sporení odo dňa jej prvého vzniku a zaniká zmluva o starobnom dôchodkovom sporení. 
Súčasne sa navrhuje povinnosť Sociálnej poisťovne oznámiť dôchodkovej správcovskej spoločnosti, ktorá s fyzickou osobou uzatvorila zmluvu o starobnom dôchodkovom sporení,  zánik tejto zmluvy. 
K § 123g 
            Navrhuje sa prechodné ustanovenie súvisiace s prechodom činností príslušníkov Hasičského a záchranného zboru a Horskej záchrannej služby do osobitného systému sociálneho zabezpečenia silových rezortov a v nadväznosti na zmeny v novelizačných bodoch 4 až 7.      
K § 123h 
            Navrhuje sa prechodné ustanovenie v nadväznosti na novelizačné body 91 a 92. 
K bodu 93 
            Ide o legislatívno-technickú úpravu. 
 K bodu 94 
            Navrhuje sa zrušenie vyhlášky č. 184/2004 Z. z. z 29. marca 2004 o odbornej skúške sprostredkovateľa starobného dôchodkového sporenia z dôvodu zrušenia právnej úpravy sprostredkovateľov k 1. januáru 2007, zákonom č. 310/2006 Z. z. ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov. 
Navrhuje sa zrušenie vyhlášky č. 737/2004 Z. z. o spôsobe preukazovania 
politickej a ekonomickej nezávislosti, štandardnosti a transparentnosti používanej metodológie a uznania trhom agentúry špecializujúcej sa na oceňovanie investičného rizika z dôvodu vypustenia splnomocňovacieho ustanovenia § 87 ods. 8 zo zákona č. 43/2004 Z. z.  zákonom č. 644/2006 Z. z. ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov a o zmene a doplnení niektorých zákonov. 

 K čl. V
K bodom 1, 2 a 15
Navrhuje sa doplniť  skupiny zamestnancov, za ktorých je zamestnávateľ povinný odvádzať príspevky na doplnkové dôchodkové sporenie (zamestnanci vykonávajúci práce zaradené do 3. a 4. kategórie rizika a taneční umelci ), o ďalšiu skupinu hudobných umelcov – hráčov na dychové nástroje.
K bodu 3
Navrhuje sa zaviesť systém riadenia rizík aj na úrovni zákona v záujme zvýšenia ochrany majetku a bezpečnosti investovania v doplnkových dôchodkových fondoch.
 K bodu 4
Navrhuje sa oddelenie niektorých aktivít v doplnkovej dôchodkovej spoločnosti v záujme zvýšenia bezpečnosti majetku spravovaného v doplnkových dôchodkových fondoch.
K bodu 5
Ide o zosúladenie právnej úpravy účtovníctva a externého auditu v doplnkovom dôchodkovom sporení s existujúcou reguláciou v ostatných subjektoch finančného trhu a o spresnenie ustanovení  o vedení účtovníctva a vykonávaní  externého auditu. Súčasne sa navrhuje vymedziť Národnej banke Slovenska právo zasahovať do výberu audítora doplnkovou dôchodkovou spoločnosťou.
K bodom 6 až 13 
Navrhuje sa úprava, ktorá na úrovni zákona minimalizuje možnosti vzniku konfliktu záujmov a zvyšuje bezpečnosť systému doplnkového dôchodkového sporenia.
Zároveň ide o zosúladenie s novonavrhovanou právnou úpravou v oblasti starobného dôchodkového sporenia.
K bodu 14
Ide o legislatívno-technickú úpravu.

K bodom 16 a 17
Navrhuje sa zmena a sprísnenie dohľadu nad plnením povinností zamestnávateľa, ktorý zamestnáva zamestnancov vykonávajúcich práce, ktoré sú na základe rozhodnutia orgánu na ochranu zdravia zaradené do kategórie 3 alebo 4 a zamestnancov, ktorí vykonávajú práce tanečného umelca uzatvoriť zamestnávateľskú zmluvu a nad platením a odvádzaním príspevkov na doplnkové dôchodkové sporenie za týchto zamestnancov, pretože aj napriek skutočnosti, že zákon č. 650/2004 Z. z. ukladá zamestnancovi, ktorý vykonáva práce zaradené na základe rozhodnutia orgánu na ochranu zdravia do kategórie 3 alebo 4 a zamestnancovi, ktorý vykonáva práce tanečného umelca povinnosť uzatvoriť účastnícku zmluvu a zamestnávateľovi uzatvoriť zamestnávateľskú zmluvu, neukladá sankcie v prípade nesplnenia povinnosti zo strany zamestnanca či zamestnávateľa. 
Súčasne sa navrhuje uložiť doplnkovej dôchodkovej spoločnosti povinnosť poskytovať Národnému inšpektorátu práce informácie potrebné pre výkon dohľadu nad plnením si povinností zamestnávateľmi, ktoré im vyplývajú z ustanovenia §5 ods. 2 zákona.
K bodu 18
§ 87c
     Navrhuje sa riešenie situácie tanečných umelcov a hudobných umelcov, ktorí vzhľadom na zdravotný stav nemôžu splniť podmienku minimálnej doby doplnkového sporenia pre účely výplaty doplnkového výsluhového dôchodku. 
 § 87d
Ukladá sa povinnosť doplnkovej dôchodkovej spoločnosti zosúladiť organizačnú štruktúru a zloženie majetku spravovaného v doplnkových dôchodkových fondoch s ustanoveniami navrhovanými v tomto zákone.

K čl. VI
Z dôvodu právnej istoty a v záujme praktickej vymožiteľnosti práv a povinností zamestnancov a zamestnávateľov vzniknutých na základe rozhodnutia príslušného orgánu na ochranu zdravia o zaradení zamestnancov do kategórie 3 alebo 4 sa navrhuje, aby kontrolu a dohľad nad platením a odvádzaním príspevkov na doplnkové dôchodkové sporenie  vykonával orgán dohľadu nad plnením povinností zamestnávateľa na základe zákona č. 125/2006 Z. z. o inšpekcii   práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov. 

K čl. VII
Predseda Národnej rady Slovenskej republiky sa splnomocňuje na vyhlásenie úplného znenia zákona o sociálnom poistení a zákona o starobnom dôchodkovom sporení  v Zbierke zákonov Slovenskej republiky vzhľadom na opakované a rozsiahle novely.

K čl. VIII
Navrhuje sa, aby zákon nadobudol účinnosť 1. januára 2008  okrem taxatívne  ustanovených novelizačných bodov, u ktorých sa navrhuje účinnosť dňom vyhlásenia.